JY LEES NOU Voorbladgesig-finalis: Elmaré Schutte
Leer ken Elmaré Schutte beter
(41) TRANSFORMASIEBEAMPTE, PRETORIA
Wat beteken ma-wees in jou lewe?
My kinders, Jean-Christiaan (12), en die tweeling, Mienke en Dylan (10), is my álles. Hulle laat my lag en hul verskillende persoonlikhede interesseer my.
Hoekom geniet jy jou werk?
Ek glo in bemagtiging. My werk gaan hoofsaaklik oor opleiding en die skep van geleenthede. Eintlik is ek ’n opgeleide oudioloog, maar tien jaar gelede het my pa, Viv du Plessis, my gevra of ek nie saam met hom ’n kommersiëledienste-besigheid wat op strategie en bemagtiging fokus, wil begin nie. Ons was toe pas terug van Londen en ek het ’n nuwe uitdaging gesoek.
Jy en Christiaan is al 16 jaar getroud. Die geheim?
Daar is maar oppe en affe, maar vir seker wedersydse respek.
Waarom wil jy op SARIE se voorblad wees?
Ek is ’n gewone, plat-op-die-aarde vrou; ’n ma, wat soms vir haar kinders jok om hul gevoelens te spaar en ek eet skelm sjokolade. Ek glo ander vroue kan met my identifiseer. Ek dink nie jy hoef 21 en perfek te wees om op ’n voorblad te wees nie.
Die lewe is nie perfek nie. Ek het twee outo-immuunsiektes: Crohn se siekte en ankiloserende spondilitis, ’n tipe artritis. Daar is geen kuur nie, maar ek het geleer hoe om dit te beheer. Jy moet reg eet, oefen en genoeg slaap. Ek raak moeg en verduur pyn, maar berusting kom met ouderdom. Soms gebeur sulke goed om jou op jou knieë te hou.